UTrump Usefuna Ukuguqula Impumelo Yokhetho Esebenzisa Izabelo Eziphethwe Libandla Lama Republicans
UTrump uvimba okumangalisayo ukuba uBiden angene esikhundleni sikamongameli. Imithethwandaba isiphosele khatshana amacala angamatshumi amathathu abefakwe yizithunywa zikaTrump emithethwandaba kwezinye izabelo obekuthiwa ukhetho alwenziwanga ngemfanelo.
MARYLAND — UMongameli Donald Trump uthi kumele kubalwe kutsha amavoti eGeorgia lapho abasanda kucela ukuthi kwenziwe okufanayo. Wenza lokhu ezinye izabelo zikhangelelwe ukuba zizavumelana ukuthi ukhetho lwenziwa ngemfanelo ngakho-ke kumele amaElectoral Votes anikwe owanqoba kukhetho lukamongameli, uMnu. Joseph Biden, owebandla lama Democrats. UTrump uvimba okumangalisayo ukuba uBiden angene esikhundleni sikamongameli. Imithethwandaba isiphosele khatshana amacala angamatshumi amathathu abefakwe yizithunywa zikaTrump emithethwandaba kwezinye izabelo obekuthiwa ukhetho alwenziwanga ngemfanelo. Kukhanya engani uTrump usevimba ukuthi izabelo zethulele abakuqula leElectoral College amavoti okukhetha okumele abengumongameli njengalokhu okumunyethwe yisisekelo sombuso welizwe. Onqoba kukhetho lolu kumele avotelwe ngabantu laba engakagcotshwa ngoZibandlela. Kodwa uTrump uqhubekela phambili esithi sokumele kubalwe kutsha amavoti eGeorgia njalo bame kancane kwezinye izabelo okumele bethule amaElectoral Votes. UTrump uthi wanqoba kukhetho lolu. Kodwa unobhala jikelele wesabelo seGeorgia, uMnu. Brad Raffenspeger, uthi uTrump wanqotshwa kukhetho lolu esabelweni sakhe esisanda kubala kutsha amavoti njalo esizabala okwesibili. UBiden uthi kuyayangisa okwenziwa nguTrump. Banengi abantu kwele Zimbabwe abalandela ukhetho lolu. Omunye wabo nguMnu. Aleck Nyathi. UMnu. Raphael Mavela uthi ukhetho lweMelika lwenziwa ngemfanelo ngakho-ke uTrump kumele aveze ubufakazi bokuthi ukhetho alwenziwanga ngemfanelo. UTrump kukhanya efisa ukuba izabelo eziphethwe libandla lama Republicans zidinge abazavotela umongameli besebenzisa amaElectoral Votes abantu abadlelana laye. Abakubandla lama Democrats bathi lokhu kufana lokuhluthuna umbuso. Abezemithetho bathi kababoni uTrump ephumelela kulokhu akwenzayo. UBiden, osedinga amalunga edale leCabinet, uselungiselela ukungena esikhundleni lobanje evinjwa nguTrump.